Alaikäinen riehui kirveen kanssa Raisiossa, kohteena kolme sivullista – poliisi käytti kaasusumutinta ja sähkölamautinta

Poliisin mukaan kukaan pojan riehumisen kohteeksi joutuneista ei loukkaantunut. Poika taltutettiin lopulta voimakeinoin.

Vuonna 1999 syntynyt nuori mies on tänään vangittu todennäköisin syin epäiltynä vakavasta rikossarjasta, Lounais-Suomen poliisilaitos tiedottaa. Poikaa epäillään törkeästä pahoinpitelyn yrityksestä, kahdesta laittomasta uhkauksesta, virkamiehen väkivaltaisesta vastustamisesta ja vahingonteosta.

Naantalista kotoisin oleva poika oli käynyt viime viikon keskiviikkona ostamassa Raision keskustassa sijaitsevasta myymälästä pienen retkikirveen. Kirveen ostamisen jälkeen poika oli alkanut käyttäytyä uhkaavasti kauppa-aukiolla olleita ihmisiä kohtaan.

Poliisin mukaan pojan kohteeksi joutui kolme ulkomaalaistaustaista henkilöä, joista kukaan ei kuitenkaan saanut tilanteessa vammoja. Poika myös hajotti kirveellä liikehuoneiston ikkunan ennen kuin poliisit saapuivat paikalle.

Kiinniottotilanteessa poika jatkui riehumista: hän löi ja rimpuili ja heitti kirveen poliiseja kohti. Kirves ei kuitenkaan osunut poliisiin. Poliisi joutui käyttämään tilanteessa kaasusumutinta ja sähkölamautinta. Kukaan ei loukkaantunut tilanteessa.